Virallinen lehti nro C 320 , 06/11/1999 s. 0062



KIRJALLINEN KYSYMYS E-3642/98 esittäjä(t): Paul Lannoye (V) komissiolle (3. joulukuuta 1998) Aihe: Lentoliikenteen aiheuttama melusaaste Lentoliikenne lisääntyy vuosi vuodelta (kolmesta kuuteen prosenttia vuodessa) ja erityisesti lyhyen matkan lentokoneet aiheuttavat liikenteen pahimmat saastepäästöt. Äänihäiriöt, joista lentokenttien lähellä asuva väestö joutuu kärsimään, voivat johtaa krooniseen unettomuuteen ja erilaisiin terveydellisiin ongelmiin. Lentokenttien lähialueiden asukkaiden lukuisten valitusten perusteella yölentoja on kielletty kokonaan tai osittain joissakin jäsenvaltioissa, mikä johtaa kilpailun vääristymiseen EU:ssa. Vihreässä kirjassa tulevaisuuden melupolitiikasta komissio painottaa päästöjä koskevien rajoittavien määräysten tarvetta. Euroopan parlamentti on pyytänyt sitovien ja yhtenäisten lentokoneita ja lentokenttien läheisyydessä olevia alueita koskevien melua rajoittavien määräysten laatimista Euroopan unionin alueella (päätöslauselma A4-183/97)(1) ja jopa yölentojen kieltämistä tietyissä olosuhteissa (päätöslauselma A4-0279/98). Liikenne- ja ympäristöministerien neuvosto tarkasteli 17. kesäkuuta 1998 lentokoneiden melun ja saastepäästöjen vähentämiseen tähtäävien toimien hyväksymistä terveyttä kunnioittavan ja ympäristöä suojelevan liikennöinnin yhteydessä. Mitä komissio aikoo ehdottaa rajoittaakseen asukkaille aiheutuvia haittoja, ympäristövaurioita ja kilpailun vääristymiä liikenteessä? Eikö komission mielestä jyrkkä yölentojen rajoittaminen tai jopa niiden kieltäminen Euroopan unionin alueella ole tarpeen? Eikö se aio poistaa lentoliikenteelle myönnettyä etuoikeutettua asemaa, joka perustuu kerosiinin verovapauteen? Komission jäsenen Neil Kinnockinkomission puolesta antama vastaus (4. helmikuuta 1999) Lentoasemien lähialueiden asukkaille aiheutuvia meluhaittoja on pyritty rajoittamaan kohdistamalla toimia eniten melua aiheuttaviin lentokonetyyppeihin. Yhteisön lainsäädännössä säädetään jo nyt joidenkin melua aiheuttavien lentokoneiden käytön rajoittamisesta (kansainvälisen siviili-ilmailun yleissopimuksen liitteessä 16, (toinen painos 1988) olevan I niteen II osan 2 lukuun kuuluvien ääntä hitaammin lentävien lentokoneiden liikennöimisen rajoittamisesta 2 päivänä maaliskuuta 1992 annettu neuvoston direktiivi 92/14/ETY(2)). Komissio on antanut nykyiseen lainsäädäntöön perustuvan ehdotuksen äänivaimennetuista lentokoneista(3). Komissio käsittelee myös paikallisten rajoitusten ympäristö- ja kilpailunäkökohtia lentoliikenteen kannalta tulevassa tiedonannossaan, joka koskee lentoliikennettä ja ympäristöä. Siihen sisältyy arviointi mahdollisten yhteisön säädösten soveltamisalasta ja sisällöstä. Ne koskisivat meluhaittoja aiheuttavien lentoasemien käyttörajoituksia (mukaan luettuna yölentorajoitukset). Paikallisten ja alueellisten viranomaisten vastuu tällä alalla otetaan huomioon. Kerosiinin verotuksesta voidaan todeta, että neuvoston vaatimuksesta laadittavaa tutkimusta viimeistellään parhaillaan. Se koskee kerosiinin verotuksen taloudellisia ja ympäristövaikutuksia verotustasosta ja soveltamislaajuudesta riippuen. Komissio aikoo arvioida tutkimustuloksia edellä mainitussa tiedonannossaan. (1) EYVL C 200, 30.6.1997, s. 28. (2) EYVL L 76, 23.3.1992. (3) EYVL C 118, 17.4.1998.